钦定古今图书集成/理学汇编/文学典/第093卷 > 魏观
## 钦定古今图书集成/理学汇编/文学典/第093卷 > 魏观

按《蒲城县志》：“观字杞山，读书蒲首山中，构亭曰‘梅初，
陶然赋咏，以寄志焉。元吕忠肃公诵其诗称赏，荐之
朝，辞弗就。江汉既平，明太祖征聘诸贤，观与青田刘
基、金华宋濂同谒。上与语，大奇之，授平江州学正，迁
国子助教，浙江提刑佥事。吴元年改两淮盐运使，入
为起居注。一日偕待制王祎侍上，问曰：‘汉高祖、唐太
宗孰优’’？”对曰：“太宗虽才兼文武，而于善未免矫揉。高
祖豁达大度，规模弘远，以兹观之，高祖为优。”上曰：“高
祖之度，人皆知之。然其记兄嫂之怨，封其子为颉羹
侯；怨丰之叛，不封雍齿，不肯以丰为汤沐邑。其度亦
未弘矣。太宗规模虽不及高祖，然能驾驭群臣，各为
己用，及大业已定，卒能保全功臣，此”则太宗为优也。
洪武初，建大本堂，命观侍皇太子说书，暨授秦、晋诸
王经。二年十月甲戌，甘露降于乾清宫禁林。上问灾
祥，对曰：“帝王恩及于民，泽被于物，则甘露降。陛下诞
宽民赋，众庶惟豫，底于敉宁，神应之臻，职此故也。”十
一月，冬暖如春，上召偕危素、詹同、吴琳、宋濂游内苑，
锡燕紫阁，命各赋一诗，以述君臣同游之盛。观以诗
献，上览之大悦，亲制文序其事。三年正月，转太常卿，
锡之制曰：“太常之职，掌郊庙、社稷、山川群神，厥任重
矣。尔观学行方正，事朕有年，屡持宪节，振扬风纪。及
领盐课，劳绩茂彰。顷居翰苑，日记言动，朝夕之间，屡
进谠言，朕心嘉悦。”七月，命观改定《太庙祝文》。是月，简
为侍读学士。十二月辛酉，编集《大明志》成，以观为嘉
议大夫，国子祭酒宋濂为司业。四年廷试进士，观与
孙吾与、王僎为读卷官，乃得吴伯宗等一百二十人。
是年九月，坐考祀孔子礼稽缓，乃谪观知龙南，濂知
安远，未至邑，即召还，以为礼部主事，燕锡奉天门。上
喜曰：“前日逐卿去，今日与卿饮，何其乐哉！”乃命各赋
一诗。五年三月，上念姑苏经张士诚乱，邦靡宁宇，廷
臣荐其往，遂命出守。既莅事，惩陈宁苛政，锄暴树良，
尊贤敬老，聿兴学校。举乡饮酒礼，征郡贤高启、王彝、
张羽阐文学周南老、王行、徐用诚与贡颖之定仪节。
郡多耆耋，昆山周寿谊百有十岁，吴县杨茂九十三，
林文友九十二，悉加宾礼，躬饯诸郊，观者如堵。时戎
事甫戢，百物咸耗，乃能力培风教，封部皞然，课绩居
最，上特陟为四川行省参知政事。苏父老上疏愿留，
命观还郡。七年，观以郡旧治为士诚窃据，且地多水
患，乃修府浚隍。御史张度诬其兴既灭之基，遂与高
启等俱获罪。上悔之，命所在沿江致祭，皇太子、诸王
哀赙有加云。曾孙铭，举进士，知温州府。铭之子曰𫖳、
曰顁、曰颂，咸举乡贡。观墓在新溪之灯窝山。

按《吴中故语》，苏州郡衙，自来本在城之中心，僭周称
国，遂以为宫，颇为壮丽。元有都水行司在胥门内，乃
迁衙居焉。及士诚被俘，悉纵煨焰为瓦砾荒墟。方版
图始收兹地。高皇择一守未惬，蒲圻魏公观方以国
子祭酒致仕，将归，上亲宴饯于便殿，得平苏之报，因
酌酒留之曰：“苏州新定，烦卿往治。”蒲圻遂领苏州。时
高太史季迪方以侍郎引归，夜宿龙湾，梦其父来，书
其掌，作一“魏”字云：“此人慎勿与相见。”太史由是避匿
甫里，绝不入城。然蒲圻爱被殷勤，竟遂弃寐，告为忘
形之交，然未有验。蒲圻硕学夙充，性尤仁厚，贲临之
久，大得民和。因郡衙之隘，乃按旧地而徙之，正当伪
宫之基。初城中有一港曰锦帆泾，云阖闾所凿以游
赏者，久已堙塞，蒲圻亦通之。时右列方张，乃为飞言
上闻，云“蒲圻复宫开泾，心有异图也。”时四海初定，不
能不关圣虑，乃使一御史张度觇焉。御史至郡，则伪
为役人，执搬运之劳，杂事其中。斧斤工毕，择吉构架，
蒲圻以酒亲劳其下，人予一杯，御史独谢不饮。是日
高太史为《上梁文》，御史，还奏。蒲圻与太史并死都市，
前工遂辍。至今郡治犹仍都水之旧。